text: Sønderjyske vandt atter på Hernings is efter straffeslag
  16 januar 2016 kl. 06.22
  Der var spænding og drama for alle pengene fredag aften i Herning, hvor Sønderjyske vandt en flot 3-2-sejr efter overtid og straffeslag.
  Kampens forløb var stort en gentagelse af de to holds opgør i oktober samme sted.
  Tilbage i oktober vandt Sønderjyske nemlig også 3-2 efter overtid og straffeslag mod Herning. Ligesom dengang blev Cory Quirk matchvinder på straffeslag, og ligesom dengang udlignede Herning til 2-2 på et powerplay sent i kampen.
  Generelt gav det minder om mange andre kampe mod Herning. Et tæt opgør med få skud mod mål og mange nærkampe.
  - En typisk Herning-kamp, hvor spillet var meget 'tight' og intenst . Vi spillede rigtig godt fem mod fem og kom frem til en del målchancer, især i første periode. Vi skabte chancer nok til at vinde kampen i ordinær spilletid, men desværre var Herning skarpest i specialteams, siger cheftræner Dan Ceman til Sønderjyskes hjemmeside.
  Frederikshavn topper ligaen med 67 point for 32 kampe. Det er tre point mere end Sønderjyskes regerende mestre på 2.-pladsen.
  Allerede på tirsdag kan der komme flere point på Sønderjyske-kontoen, når der kl. 19  er kampstart i SE Arena i Vojens mod Aalborg Pirates.
  